Fostul președinte Ion Iliescu se află, vineri, la spital, pentru a i se face mai multe investigații medicale, au declarat, pentru Mediafax, surse medicale, după ce în luna aprilie, a fost operat de pericardită lichidiană - tamponadă cardiacă.

Surse medicale au precizat, pentru Mediafax, că fostul președinte Ion Iliescu se află, la ora transmiterii știrii, la Spitalul Elias, pentru analize.

Fostul președinte nu este internat.

Ion Iliescu a lipsit la ceremonia de la Cotroceni, prilejuită de vizita Papei Francisc în România, eveniment unde a fost invitat alături de foştii preşedinţi Emil Constantinescu şi Traian Băsescu.

Ion Iliescu a fost operat, la începutul lunii aprilie, de pericardită lichidiană - tamponadă cardiacă, la spitalul C.C. Iliescu din Capitală.

Fostul preşedinte are 89 de ani şi a mai fost operat la inimă, fiindu-i montate câteva stenturi, una dintre operaţii fiind făcută la Paris în 2007.